Morten Bødskov (S), 2025-11-20:
Tak for ordet, formand.
Og tak for den positive modtagelse af lovforslaget.
Som det har været fremme, gennemfører vi med det her lovforslag de seneste ændringer af kapitalkravsforordningen for Grønland.
Kapitalkravsforordningen gælder i dag for Grønland ved lov, og som det også blev nævnt ved Folketingets behandling af en tilsvarende ændring, tiltrådte Danmark i december 2023 denne, og den blev så vedtaget på Færøerne den 3. juni i år.
På det finansielle område er Danmark, Færøerne og Grønland praktisk talt i union med hinanden, og derfor er det vigtigt, at reglerne gennemføres i Grønland.
Og vi skal sikre, at der gælder samme regler for grønlandske kreditinstitutter som for kreditinstitutter i Danmark, Færøerne og resten af EU.
Lovforslaget er jo så med til at sikre en ensartet regulering på området og gøre de grønlandske kreditinstitutters adgang til kapital og likviditet nemmere.
Afslutningsvis vil jeg gerne kvittere for et godt og konstruktivt samarbejde med de grønlandske myndigheder.
Og så kan jeg også oplyse, at de hørte parter i Grønland har taget positivt imod lovforslaget.
Lovforslaget har været behandlet i det grønlandske parlament og blev tiltrådt den 4. november i år, altså i 2025.
Jeg ser frem til den videre behandling af lovforslaget i udvalget.
Tak for ordet.
Tak for det, formand.
Og tak for prædikenen; det er sjældent, og det tror jeg faktisk aldrig jeg har oplevet før – i hvert fald ikke her, men dog andre steder.
Men tusind tak for det, og tak for støtten og selvfølgelig også bemærkningerne til lovforslaget her i dag.
Som det har været fremme, behandler vi jo lovforslaget her som noget, der, om man vil, udspringer af den politiske aftale om lukkeloven fra maj i år.
Derfor er det klart, at jeg først og fremmest lige vil sige tak til partierne bag aftalen – det er regeringspartierne, Det Konservative Folkeparti, Dansk Folkeparti og også Radikale Venstre – for en god, men også stærk, aftale om modernisering af lukkeloven.
Og jeg er glad for, at vi faktisk er i stand til i et forlig at håndtere ting af den her karakter og med den gode dialog, vi har haft om det.
Så tusind tak for det arbejde.
Det er vigtigt, at vi styrker vores handelsliv og også styrker turismen i hele Danmark, for det er jo med til at sikre både udvikling, vækst og job – ikke mindst i vores landdistrikter.
For det har vist sig, at lukkeloven indtil nu har fanget, om man vil, mange lokale forretningsdrivende i et unødvendigt bureaukrati.
Jeg tror, man må sige det sådan, at igennem mine 3 år som erhvervsminister har jeg gang på gang mødt ønsket om, at vores butikker i små og mellemstore byer også må holde åbent på lukkedage.
Og derfor er jeg faktisk set frem til i dag, hvor vi skal førstebehandle lovforslaget, som vi har at gøre med her nu.
Fremover vil butikkerne i bymidterne i byer med under 16.850 indbyggere kunne holde åbent på lukkedage.
Samtidig bliver det lettere i alle kommuner, at butikker kan holde åbent, når der er arrangementer på lukkedage.
For vi har desværre i den gamle lukkelov set eksempler på bureaukrati, der har vist sig at være helt hen i vejret.
For så holder man hvert år i Ribe en tulipanfest, og det sker ofte i pinsen.
Før butikkerne må holde åbent, når de holder den her tulipanfest, ja, så skal kommunen, som det er nu, hvert år søge tilladelse og dokumentere, at arrangementet er af officiel karakter.
Derfor er borgmesteren – og hold fast – så nødt til at indvie tulipanfesten med en åbningstale som officiel repræsentant; så har det ligesom et officielt stempel.
Jeg synes, det er udtryk for en skør – endog meget skør – regel.
Uanset om der er tale om Ribe eller en hvilken som helst anden by, er der jo årligt tilbagevendende arrangementer og sikkert også af den her karakter.
Der kan være tale om andre arrangementer; det kan f.eks. være Royal Run, som jo også plejer at ligge i pinsen.
Hvorfor skal butikkerne ikke nemmere have muligheder for at holde åbent her?
Med moderniseringen af lukkeloven gør vi op med mange års bøvl og bureaukrati for kommuner, men jo først og fremmest også for vores handlende.
Fremover skal arrangementer ikke dokumenteres som værende af officiel karakter, om man vil, og vi giver muligheder for, at tilladelserne kan gives for op til 10 år ad gangen.
På den måde undgår vi unødigt bureaukrati, og samtidig skaber vi også gennemsigtighed for det lokale butiksliv, så de ved, hvad de skal forholde sig til, og hvornår de kan holde åbent – og det kan de jo så gøre til samme arrangement mange år frem.
Handelsliv og levende bymidter er på mange måder en del af rygraden i vores små lokalsamfund.
Det er med til at styrke sammenhængskraften i vores lokalsamfund.
Det er vigtige arbejdspladser, som skaber liv og skaber udvikling, og de er et vigtigt samlingspunkt og ofte også en attraktion for både lokale, selvfølgelig, men også for vores turister.
Derfor er det her lovforslag vigtigt, og det hele gælder så fra den 1. januar 2027, altså efter folketingsvalget.
Fordi vi desværre ikke kunne få overtalt Liberal Alliance til at være med, må vi indføre det efter folketingsvalget.
Det er konsekvenserne af, at vi har et forlig.
Liberal Alliance er ude af forliget, og jeg er glad for, at der stadig væk er bred opbakning fra forligspartierne til, at vi laver de her ændringer.